Kommissionens beslutning

af 28. januar 2004

om ændring af bilag C til Rådets direktiv 92/51/EØF om anden generelle ordning for anerkendelse af erhvervsuddannelser til supplering af direktiv 89/48/EØF

(meddelt under nummer K(2003) 5381)

(EØS-relevant tekst)

(2004/108/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/51/EØF af 18. juni 1992 om anden generelle ordning for anerkendelse af erhvervsuddannelser til supplering af direktiv 89/48/EØF(1), særlig artikel 15,

under henvisning til de af Tyskland, Italien, Østrig og Det Forenede Kongerige indgivne anmodninger, og

ud fra følgende betragtninger:

(1) Tyskland, Italien, Østrig og Det Forenede Kongerige har indgivet begrundede anmodninger om ændring af bilag C til direktiv 92/51/EØF.

(2) Tyskland har anmodet om, at den faglige titel ergoterapeut (Beschäftigungs- und Arbeitstherapeut(in)) suppleres med den faglige titel ergoterapeut (Ergotherapeut(in)). Med ændringen af lov om ergoterapi (Beschäftigungs- und Arbeitstherapeutengesetz) af 25. maj 1976 i affattelsen af 8. marts 1994, som trådte i kraft den 1. januar 1999, blev der indført den faglige titel ergoterapeut (Ergotherapeut(in)) ved siden af den eksisterende titel.

(3) Italien har anmodet om, at titlen fodterapeut (podologo) fjernes, idet der i det ministerielle dekret (Decreto ministeriale) nr. 666 af 14. september 1994 fastsættes bestemmelser om de faglige kvalifikationer for fodterapeuter, og det heri bestemmes, at det relevante eksamensbevis, som kræver tre års studier, skal udgøre den obligatoriske uddannelse for dette erhverv. Med dette dekrets ikrafttræden falder erhvervet fodterapeut ind under anvendelsesområdet for Rådets direktiv 89/48/EØF af 21. december 1988 om indførelse af en generel ordning for gensidig anerkendelse af eksamensbeviser for erhvervskompetencegivende videregående uddannelser af mindst tre års varighed(2).

(4) Østrig har anmodet om, at der indsættes to nye erhverv på bogholderiområdet: bogholder (gewerblicher Buchhalter) i overensstemmelse med lov om handel, håndværk og industri (Gewerbeordnung) fra 1994 og selvstændig bogholder (selbstständiger Buchhalter) i overensstemmelse med lov om revisorvirksomhed (Bundesgesetz über die Wirtschaftstreuhandberufe) fra 1999. Uddannelsesprogrammerne er indsendt. Under hensyn til disse personers specialiseringsgrad og omfanget af deres ansvar bør uddannelsen betragtes som svarende til en uddannelse, der afsluttes med et eksamensbevis.

(5) Østrig har anmodet om, at reklameagenturvirksomhed udgår af bilag C i forbindelse med fornyelse af loven om erhvervsmæssig virksomhed fra 1997, BGB1. I nr. 63/1997 (Gewerbeordnungsnovelle 1997, BGB1. I nr. 63/1997), idet denne form for virksomhed ikke længere er lovreguleret.

(6) Det Forenede Kongerige har anmodet om, at erhvervet som registreret veterinærsygeplejerske (listed veterinary nurse) indsættes som "National Vocational Qualification" (NVQ) på niveau 3 i Det Forenede Kongerige som følge af ændringer i Det Forenede Kongeriges krav om erhvervsuddannelse i dette erhverv. "Royal College of Veterinary Surgeons" er af "Qualifications and Curriculum Authority" (QCA) blevet godkendt som det organ, der udsteder dette eksamensbevis. Bilag C til direktiv 92/51/EØF omfatter allerede NVQ-uddannelser på dette niveau.

(7) Direktiv 92/51/EØF bør derfor ændres i overensstemmelse hermed.

(8) De i denne beslutning fastsatte foranstaltninger er i overensstemmelse med udtalelse fra det i henhold til artikel 15 i direktiv 92/51/EØF nedsatte udvalg -

VEDTAGET FØLGENDE BESLUTNING:

Artikel 1

Bilag C til direktiv 92/51/EØF ændres som angivet i bilaget til nærværende beslutning.

Artikel 2

Denne beslutning er rettet til medlemsstaterne.

Udfærdiget i Bruxelles, den 28. januar 2004.

På Kommissionens vegne

Frederik Bolkestein

Medlem af Kommissionen

(1) EFT L 209 af 24.7.1992, s. 25. Senest ændret ved Europa-Parlamentets og Rådets forordning (EF) nr. 1882/2003 (EFT L 284 af 31.10.2003, s. 1).

(2) EFT L 19 af 24.1.1989, s. 16. Ændret ved Europa-Parlamentets og Rådets direktiv 2001/19/EF (EFT L 206 af 31.7.2001, s. 1).

BILAG

I bilag C til direktiv 92/51/EØF foretages følgende ændringer:

1) I afsnit 1 "De paramedicinske og socialpædagogiske uddannelser" foretages følgende ændringer:

a) Under overskriften "I Tyskland" affattes leddet "ergoterapeut (Beschäftigungs- und Arbeitstherapeut(in))" således: "ergoterapeut (Beschäftigungs- und Arbeitstherapeut(in)/Ergotherapeut(in))".

b) Under overskriften "I Italien" udgår leddet "fodterapeut (podologo)".

2) I afsnit 4 "Tekniske erhverv" foretages under overskriften "I Østrig" følgende ændringer:

a) Følgende led indsættes:

i) "bogholder (gewerbliche(r) Buchhalter(in))" i overensstemmelse med Gewerbeordnung (lov om handel, håndværk og industri) fra 1994

ii) "selvstændig bogholder (selbstständige(r) Buchhalter(in))" i overensstemmelse med Bundesgesetz über die Wirtschaftstreuhandberufe (lov om revisorvirksomhed) fra 1999.

b) Leddet "reklameagentur (Werbeagentur)" udgår.

3) I afsnit 5 "Uddannelser i Det Forenede Kongerige, der er godkendt som National Vocational Qualifications eller som Scottish Vocational Qualifications" indsættes under "Følgende uddannelser" følgende led:

"- veterinærsygeplejerske (listed veterinary nurse)".